**NACRT PRIJEDLOGA**

Na temelju članka 29. i članka 41. točke 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21 i 11/21 - pročišćeni tekst), Gradska skupština Grada Zagreba, na \_\_\_\_ sjednici, \_\_\_\_\_\_\_\_\_\_\_\_, donijela je

**ODLUKU**

**o javnim priznanjima Grada Zagreba**

**Opće odredbe**

**Članak 1.**

Ovom se odlukom uređuju uvjeti, postupak i način dodjeljivanja javnih priznanja Grada Zagreba.

**Članak 2.**

Izrazi koji se upotrebljavaju u ovoj odluci, a imaju rodno značenje, odnose se jednako na muški i ženski rod bez obzira na to jesu li korišteni u muškom ili ženskom rodu, osim naziv "Nagrada Zagrepčanka godine".

**Članak 3.**

(1) Javna se priznanja mogu dodjeljivati građanima Grada Zagreba i drugim osobama koje rade na području Grada Zagreba, njihovim udrugama, drugim lokalnim zajednicama, ustanovama, trgovačkim društvima i drugim pravnim osobama za uspjehe u radu i djelovanju kojima znatno pridonose razvoju Grada Zagreba ili pojedinih njegovih djelatnosti, promidžbi njegovih interesa te u znak počasti i zahvalnosti.

(2) Javna se priznanja mogu dodjeljivati i državljanima drugih zemalja, prijateljskim gradovima, međunarodnim organizacijama i organizacijama drugih država ili njihovim tijelima.

**Javna priznanja**

**Članak 4.**

Javna priznanja Grada Zagreba su:

1. proglašenje počasnim građaninom Grada Zagreba,

2. Nagrada Grada Zagreba,

3. Nagrada Zagrepčanka godine,

4. Nagrada Luka Ritz - Nasilje nije hrabrost,

5. Povelja Grada Zagreba,

6. Plaketa Grada Zagreba,

7. Medalja Grada Zagreba i

8. pokroviteljstvo.

**Članak 5.**

Počasnim građaninom Grada Zagreba može se proglasiti osoba posebno zaslužna za promicanje vrijednosti demokratskog društva, povijesnih događaja i tradicija hrvatskog naroda, položaja i ugleda Grada Zagreba, njegovih odnosa s drugim gradovima u zemlji i inozemstvu te za razvoj Grada Zagreba ili pojedinih njegovih djelatnosti, državnik ili dužnosnik druge države, član međunarodne organizacije, odnosno organizacije druge države ili njihovih tijela posebno zaslužan za Grad Zagreb i Republiku Hrvatsku u promicanju njezina suvereniteta, samostalnosti i samobitnosti na općeprihvaćenim načelima suvremenog svijeta.

**Članak 6.**

Nagrada Grada Zagreba dodjeljuje se građanima Grada Zagreba i drugim osobama koje rade na području Grada Zagreba, radnim skupinama, trgovačkim društvima, ustanovama, vjerskim zajednicama, udrugama građana i drugim pravnim osobama za najviše zasluge i postignute rezultate u teorijskom i praktičnom radu u promicanju znanosti, gospodarstva, prosvjete, kulture, umjetnosti, sporta, zdravstva, socijalne skrbi i svih drugih područja društvenog života u Gradu Zagrebu.

**Članak 7.**

Nagrada Zagrepčanka godine dodjeljuje se građankama Grada Zagreba koje su svojim djelovanjem znatno pridonijele afirmaciji žena u društvu i u javnosti, afirmaciji ženskih ljudskih prava i ravnopravnosti spolova te postigle prepoznatljive rezultate na podizanju kvalitete života žena u Gradu Zagrebu s gospodarstvenog, socijalnog, humanitarnog i drugog stajališta.

**Članak 8.**

Nagrada Luka Ritz - Nasilje nije hrabrost dodjeljuje se učenicima od 5. do 8. razreda osnovnih škola u Gradu Zagrebu te učenicima od 1. do 4. razreda srednjih škola u Gradu Zagrebu koji su svojim djelovanjem znatno pridonijeli afirmaciji ljudskih prava, toleranciji i međusobnom poštovanju, a posebno suzbijanju nasilja među mladima.

**Članak 9.**

Povelja Grada Zagreba dodjeljuje se građanima Grada Zagreba i drugim osobama, njihovim udrugama, drugim lokalnim zajednicama te ustanovama, trgovačkim društvima i drugim pravnim osobama prigodom njihovih obljetnica i značajnih događaja u zemlji i u gradu za uspjehe u poslovanju, zasluge za razvoj Grada, unapređenje kvalitete življenja u gradu te za promicanje ugleda Grada Zagreba u zemlji i svijetu.

**Članak 10.**

Plaketa Grada Zagreba dodjeljuje se građanima Grada Zagreba i drugim osobama koje rade na području Grada Zagreba, udrugama građana, trgovačkim društvima, ustanovama i drugim pravnim osobama prigodom Dana Grada Zagreba i drugih obljetnica za trajniju, općepriznatu djelatnost kojom su znatno pridonijeli razvoju Grada Zagreba.

**Članak 11.**

Medalja Grada Zagreba dodjeljuje se građanima Grada Zagreba i drugim osobama koje rade na području Grada Zagreba, udrugama, trgovačkim društvima, ustanovama i drugim pravnim osobama za postignute uzorne uspjehe u radu.

**Članak 12.**

Povelja Grada Zagreba i Medalja Grada Zagreba mogu se dodijeliti i stranim državljanima, gradovima prijateljima, međunarodnim organizacijama i organizacijama drugih država ili njihovim tijelima u znak priznanja za uspješnu i korisnu suradnju s Gradom Zagrebom.

**Članak 13.**

Pokroviteljstvo se može prihvatiti nad političkim, društvenim, znanstvenim, kulturnim, sportskim ili drugim manifestacijama, priredbama i skupovima značajnima za Grad Zagreb.

**Članak 14.**

(1) Gradska skupština Grada Zagreba (u nastavku teksta: Gradska skupština) odlučuje o proglašenju počasnim građaninom Grada Zagreba, o dodjeli Nagrade Grada Zagreba, o dodjeli Nagrade Zagrepčanka godine, o dodjeli Nagrade Luka Ritz - Nasilje nije hrabrost i o prihvaćanju pokroviteljstva.

(2) Gradonačelnik Grada Zagreba (u nastavku teksta: gradonačelnik) odlučuje o dodjeli Povelje Grada Zagreba, Plakete Grada Zagreba, Medalje Grada Zagreba i o prihvaćanju pokroviteljstva.

(3) Pokroviteljstvo je počasno.

**Članak 15.**

(1) Pravo na podnošenje prijedloga za dodjelu javnih priznanja imaju, u skladu s ovom odlukom, građani, udruge građana, gradski zastupnici, radna tijela Gradske skupštine, gradonačelnik, gradska upravna tijela, tijela mjesne samouprave, tijela državne vlasti, ustanove, trgovačka društva, strukovne komore, vjerske zajednice i druge osobe.

(2) Iznimno od stavka 1. ovog članka, pravo na podnošenje prijedloga, odnosno kandidature za dodjelu Nagrade Luka Ritz - Nasilje nije hrabrost imaju osnovne i srednje škole u Gradu Zagrebu.

**Članak 16.**

Postupak za proglašenje počasnog građanina Grada Zagreba, za dodjelu Nagrade Grada Zagreba, za dodjelu Nagrade Zagrepčanka godine, za dodjelu Nagrade Luka Ritz - Nasilje nije hrabrost i prihvaćanje pokroviteljstva Gradske skupštine provodi Odbor za javna priznanja (u nastavku teksta: Odbor).

**Članak 17.**

(1) Odbor ima predsjednika i osam članova koje imenuje Gradska skupština na mandatno razdoblje gradskih zastupnika.

(2) Predsjednik Gradske skupštine po položaju je predsjednik Odbora.

(3) Gradonačelnik je po položaju član Odbora.

(4) Dva člana Odbora Gradska skupština imenuje iz redova gradskih zastupnika, jednog na prijedlog gradonačelnika i četiri iz redova uspješnih gospodarstvenika, umjetnika, javnih, kulturnih, znanstvenih, stručnih i drugih djelatnika.

(5) Na rad Odbora primjenjuju se odredbe Poslovnika Gradske skupštine Grada Zagreba što se odnose na radna tijela.

**Članak 18.**

(1) Radi razmatranja prijedloga za dodjelu Nagrade Grada Zagreba, Nagrade Zagrepčanka godine odnosno Nagrade Luka Ritz - Nasilje nije hrabrost, Odbor može osnovati stručne radne skupine.

(2) Članovi stručnih radnih skupina imenuju se iz redova članova Odbora te iz redova stručnih i javnih djelatnika s područja za koje se osniva stručna radna skupina.

(3) Stručne radne skupine dužne su svoje obrazloženo mišljenje o podnesenom prijedlogu dostaviti Odboru.

**Članak 19.**

(1) Odbor razmatra mišljenja stručnih radnih skupina, utvrđuje prijedlog kandidata za dodjelu Nagrade Grada Zagreba, prijedlog kandidatkinje za dodjelu Nagrade Zagrepčanka godine, odnosno prijedlog kandidata za dodjelu Nagrade Luka Ritz - Nasilje nije hrabrost i upućuje ga Gradskoj skupštini.

(2) Iznimno, Odbor može predložiti najviše dva kandidata za dodjelu Nagrade Grada Zagreba koji nisu predloženi u postupku javnog pozivnog natječaja.

(3) Prijedlog iz stavka 2. ovog članka ne ulazi u broj nagrada iz članka 24. stavka 3. ove odluke ako Odbor utvrdi 15 prijedloga na temelju javnog pozivnog natječaja.

**Članak 20.**

(1) Na temelju akta Gradske skupštine o proglašenju počasnim građaninom Grada Zagreba, o dodjeli Nagrade Grada Zagreba, o dodjeli Nagrade Zagrepčanka godine, odnosno o dodjeli Nagrade Luka Ritz - Nasilje nije hrabrost, gradonačelnik predaje javno priznanje osobi koja je to priznanje dobila.

(2) Proglašavanje i uručivanje javnih priznanja iz stavka 1. ovoga članka obavlja se, u pravilu, na svečanoj sjednici.

(3) Iznimno, ako osoba kojoj je javno priznanje dodijeljeno ne može priznanje preuzeti, ono se može uručiti i na drugi primjeren način.

**Članak 21.**

(1) Prijedlog za proglašenje počasnim građaninom Grada Zagreba i prihvaćanje pokroviteljstva Gradske skupštine podnosi se Odboru u pisanom obliku.

(2) Prijedlog za proglašenje počasnim građaninom Grada Zagreba mora sadržavati podatke o osobi za koju je podnesen prijedlog za proglašenje počasnim građaninom Grada Zagreba, obrazloženje prijedloga koji svojim potpisom potvrđuje osoba za koju je podnesen prijedlog za proglašenje počasnim građaninom Grada Zagreba odnosno član obitelji ako se počasnim građaninom Grada Zagreba proglašava posmrtno, podatke o podnositeljima prijedloga, potpis podnositelja, odnosno ovlaštene osobe podnositelja i otisak službenog pečata. Uz prijedlog se mora dostaviti očitovanje predloženog kandidata o prihvaćanju kandidature za dodjelu javnog priznanja odnosno očitovanje člana obitelji ako se javno priznanje dodjeljuje posmrtno koje se daje na obrascu "Očitovanje o prihvaćanju kandidature za dodjelu javnog priznanja Grada Zagreba" (Prilog 1) a može se dostaviti dokumentacija kojim se potkrepljuje prijedlog.

(3) Prijedlog za prihvaćanje pokroviteljstva Gradske skupštine mora sadržavati podatke o podnositeljima prijedloga, potpis podnositelja, odnosno ovlaštene osobe podnositelja i otisak službenog pečata ako je primjenjivo, podatke o manifestaciji, priredbi, skupu za koji je podnesen prijedlog da se prihvati pokroviteljstvo i obrazloženje s dokumentacijom kojom se potkrepljuje prijedlog.

**Članak 22.**

Odbor razmatra prijedlog, ocjenjuje opravdanost i to jesu li ispunjeni uvjeti za proglašenje počasnim građaninom, odnosno za prihvaćanje pokroviteljstva, te utvrđuje prijedlog kandidata, odnosno zaključka i upućuje ga Gradskoj skupštini.

**Članak 23.**

(1) Gradonačelnik i Odbor (samoinicijativno) mogu predložiti Gradskoj skupštini proglašenje počasnim građaninom Grada Zagreba.

(2) Prijedlozi se podnose u pisanom obliku.

(3) Predsjednik Gradske skupštine može preuzeti pokroviteljstvo u ime Gradske skupštine, ako Gradska skupština ne zasjeda, odnosno zbog kratkoće vremena.

**Članak 24.**

(1) Nagrada Grada Zagreba dodjeljuje se svake godine za najviše zasluge i postignute rezultate u teorijskom i praktičnom radu i promicanju znanosti, gospodarstva, prosvjete, kulture, umjetnosti, sporta, zdravstva, socijalne skrbi i svih drugih područja društvenog života u Gradu Zagrebu.

(2) Nagrada Grada Zagreba dodjeljuje se na Dan Grada Zagreba, 31. svibnja.

(3) U jednoj se godini može dodijeliti najviše 15 Nagrada Grada Zagreba osim u slučaju iz članka 19. stavka 2. ove odluke.

**Članak 25.**

(1) Nagrada Grada Zagreba dodjeljuje se pojedincima u obliku priznanja i u novčanom iznosu visinu kojega određuje Odbor iz članka 17. ove odluke.

(2) Ako se Nagrada Grada Zagreba dodjeljuje radnoj skupini, svakom njezinom članu pripada jednak dio novčanog iznosa što je utvrđen u skladu sa stavkom 1. ovoga članka.

(3) U slučaju iz stavka 2. ovoga članka, priznanje se predaje pravnoj osobi u okviru koje je djelovala radna skupina odnosno voditelju radne skupine ako radna skupina nije djelovala u okviru pravne osobe a svakom članu radne skupine predaje se kopija priznanja.

**Članak 26.**

Nagrada Grada Zagreba dodjeljuje se trgovačkim društvima, ustanovama, vjerskim zajednicama, udrugama građana i drugim pravnim osobama u obliku priznanja i plakete s povijesnim grbom Grada Zagreba.

**Članak 27.**

(1) Nagrada Zagrepčanka godine dodjeljuje se svake godine jednoj građanki Grada Zagreba za izniman doprinos afirmaciji žena u društvu, posebno uspješno djelovanje na promociji ženskih ljudskih prava i ravnopravnosti spolova te prepoznatljive rezultate u podizanju kvalitete života žena u Gradu Zagrebu.

(2) O danu dodjele Nagrade Zagrepčanka godine odlučuje Gradska skupština na prijedlog Odbora.

(3) Nagrada Zagrepčanka godine dodjeljuje se u obliku priznanja i u novčanom iznosu visinu kojega određuje Odbor.

**Članak 28.**

(1) Nagrada Luka Ritz - Nasilje nije hrabrost dodjeljuje se svake godine za prethodnu školsku godinu jednom učeniku od 5. do 8. razreda osnovne škole u Gradu Zagrebu te jednom učeniku od 1. do 4. razreda srednje škole u Gradu Zagrebu koji je svojim djelovanjem iznimno pridonio afirmaciji ljudskih prava, toleranciji i međusobnom poštovanju, a posebno suzbijanju nasilja među mladima.

(2) Nagrada Luka Ritz - Nasilje nije hrabrost dodjeljuje se na Međunarodni dan tolerancije, 16. studenoga.

(3) Nagrada Luka Ritz - Nasilje nije hrabrost dodjeljuje se u obliku priznanja i u novčanom iznosu visinu kojega određuje Odbor.

**Članak 29.**

(1) Nagrade iz članaka 24., 27. i 28. koje se dodjeljuju posmrtno, dodjeljuju se u obliku priznanja.

(2) Ako osoba predložena za nagradu iz članaka 24., 27. i 28. umre nakon donošenja odluke o dodjeli nagrade, novčani dio nagrade predaje se njezinim nasljednicima sukladno propisima kojima se uređuje nasljeđivanje, a ako nema nasljednika ili su nasljednici nepoznati, novčani iznos nagrade se ne dodjeljuje.

**Postupak za dodjelu javnih priznanja**

**Članak 30.**

(1) Postupak za dodjelu Nagrade Grada Zagreba pokreće, svake godine, Odbor raspisivanjem javnog pozivnog natječaja.

(2) Natječaj se objavljuje na internetskim stranicama Grada Zagreba, Gradske skupštine.

(3) Odbor upućuje poziv radi podnošenja prijedloga relevantnim institucijama, trgovačkim društvima, udrugama i strukovnim udruženjima s područja za koja se Nagrada Grada Zagreba dodjeljuje.

(4) Natječaj se raspisuje u siječnju i traje, najmanje, 20 dana.

(5) Prijedlog za dodjelu Nagrade Grada Zagreba mora sadržavati:

1. ime, prezime, zvanje, zanimanje i adresu kandidata, ime i prezime voditelja i članova radne skupine te naziv pravne osobe ako je radna skupina djelovala u okviru pravne osobe odnosno naziv trgovačkog društva, ustanove, vjerske zajednice, udruge građana ili drugih pravnih osoba što se predlažu za dodjelu Nagrade Grada Zagreba;

2. područje iz članka 6. ove odluke za koje se predlaže dodjela Nagrade Grada Zagreba;

3. sažetak obrazloženja prijedloga koji sadrži doprinos, zasluge, odnosno rezultate, na kojima se temelji prijedlog za dodjelu Nagrade Grada Zagreba (najviše na jednoj stranici formata A4) koji svojim potpisom potvrđuje kandidat, ovlaštena osoba pravne osobe odnosno voditelj radne skupine ako radna skupina nije djelovala u okviru pravne osobe koji se predlaže za dodjelu Nagrade Grada Zagreba odnosno član obitelji ako se Nagrada Grada Zagreba dodjeljuje posmrtno;

4. podatke o predlagatelju (ime i prezime/naziv, adresa/sjedište, podaci za kontakt), potpis predlagatelja, odnosno ovlaštene osobe i otisak službenog pečata.

(6) Uz prijedlog se mora dostaviti očitovanje predloženog kandidata, voditelja radne skupine ako radna skupina nije djelovala u okviru pravne osobe odnosno ovlaštene osobe pravne osobe u okviru koje je djelovala radna skupina te ovlaštene osobe pravne osobe iz članka 26. ove odluke o prihvaćanju kandidature za dodjelu Nagrade Grada Zagreba odnosno očitovanje člana obitelji ako se Nagrada Grada Zagreba dodjeljuje posmrtno koje se daje na obrascu "Očitovanje o prihvaćanju kandidature za dodjelu javnog priznanja Grada Zagreba" (Prilog 1).

(7) Uz prijedlog se može dostaviti i šire obrazloženje (najviše na 4 stranice formata A4) i raspoloživa dokumentacija.

(8) Prijedlog se podnosi na obrascu "Prijedlog za dodjelu javnog priznanja Grada Zagreba" (Prilog 2).

**Članak 31.**

(1) Postupak za dodjelu Nagrade Zagrepčanka godine pokreće, svake godine, Odbor raspisivanjem javnog pozivnog natječaja.

(2) Natječaj se objavljuje na internetskim stranicama Grada Zagreba, Gradske skupštine.

(3) Odbor upućuje poziv radi podnošenja prijedloga relevantnim institucijama, trgovačkim društvima, udrugama i strukovnim udruženjima s područja za koja se Nagrada Zagrepčanka godine dodjeljuje.

(4) Natječaj se raspisuje u prvom tromjesečju tekuće godine i traje, najmanje, 20 dana.

(5) Prijedlog, odnosno kandidatura za dodjelu Nagrade Zagrepčanka godine mora sadržavati:

1. ime, prezime, zvanje, zanimanje i adresu kandidatkinje;

2. sažetak obrazloženja prijedloga koji sadrži doprinos, zasluge, odnosno rezultate, na kojima se temelji prijedlog za dodjelu Nagrade Zagrepčanka godine (najviše na jednoj stranici formata A4) koji svojim potpisom potvrđuje kandidatkinja koja se predlaže za dodjelu Nagrade Zagrepčanka godine odnosno član obitelji ako se Nagrada Zagrepčanka godine dodjeljuje posmrtno;

3. uvjerenje o prebivalištu, ne starije od 6 mjeseci;

4. podatke o predlagatelju (ime i prezime/naziv, adresa/sjedište, podaci za kontakt), potpis predlagatelja, odnosno ovlaštene osobe i otisak službenog pečata.

(6) Uz prijedlog se mora dostaviti očitovanje predložene kandidatkinje o prihvaćanju kandidature za dodjelu Nagrade Zagrepčanka godine odnosno očitovanje člana obitelji ako se Nagrada Zagrepčanka godine dodjeljuje posmrtno koje se daje na obrascu "Očitovanje o prihvaćanju kandidature za dodjelu javnog priznanja Grada Zagreba" (Prilog 1).

(7) Uz prijedlog se može dostaviti i šire obrazloženje (najviše na 4 stranice formata A4) i raspoloživa dokumentacija.

(8) Prijedlog se podnosi na obrascu "Prijedlog za dodjelu javnog priznanja Grada Zagreba" (Prilog 2).

**Članak 32.**

(1) Postupak za dodjelu Nagrade Luka Ritz - Nasilje nije hrabrost pokreće, svake godine, Odbor raspisivanjem javnog pozivnog natječaja.

(2) Natječaj se objavljuje na internetskim stranicama Grada Zagreba, Gradske skupštine.

(3) Odbor upućuje poziv radi podnošenja prijedloga osnovnim i srednjim školama u Gradu Zagrebu.

(4) Natječaj se raspisuje u ožujku i traje, najmanje, 20 dana.

(5) Prijedlog, odnosno kandidatura za dodjelu Nagrade Luka Ritz - Nasilje nije hrabrost mora sadržavati:

1. osobne podatke o predloženom učeniku (ime i prezime učenika, naziv i adresu škole koju pohađa, razred i odjeljenje),

2. sažetak obrazloženja prijedloga koji sadrži doprinos, zasluge, odnosno rezultate, na kojima se temelji prijedlog za dodjelu Nagrade Luka Ritz - Nasilje nije hrabrost (najviše na jednoj stranici formata A4) koji svojim potpisom potvrđuje kandidat koji se predlaže za dodjelu Nagrade Luka Ritz - Nasilje nije hrabrost, zakonski zastupnik maloljetnog kandidata odnosno član obitelji ako se Nagrada Luka Ritz - Nasilje nije hrabrost dodjeljuje posmrtno;

3. presliku svjedodžbe o postignutom uspjehu i vladanju učenika za prethodnu školsku godinu;

4. preporuku razrednika ili razrednog, učiteljskog ili nastavničkog vijeća za učenika;

5. podatke o predlagatelju (naziv, sjedište, podaci za kontakt), potpis ravnatelja škole i otisak službenog pečata.

(6) Uz prijedlog se mora dostaviti očitovanje predloženog učenika o prihvaćanju kandidature za dodjelu Nagrade Luka Ritz - Nasilje nije hrabrost, zakonskog zastupnika predloženog učenika ako je učenik maloljetan odnosno očitovanje člana obitelji ako se Nagrada Luka Ritz - Nasilje nije hrabrost dodjeljuje posmrtno koje se daje na obrascu "Očitovanje o prihvaćanju kandidature za dodjelu javnog priznanja Grada Zagreba" (Prilog 1).

(7) Uz prijedlog se može dostaviti i šire obrazloženje (najviše na 4 stranice formata A4) i raspoloživa dokumentacija.

(8) Prijedlog se podnosi na obrascu "Prijedlog za dodjelu javnog priznanja Grada Zagreba" (Prilog 2).

**Članak 33.**

Odbor može odlučiti da se natječaj za dodjelu Nagrade Grada Zagreba, Nagrade Zagrepčanka godine i Nagrade Luka Ritz - Nasilje nije hrabrost ponovi.

**Kriteriji za dodjelu javnih priznanja**

**Članak 34.**

Kriteriji za dodjelu Nagrade Grada Zagreba su:

1. najbolji rezultati postignuti u teorijskom i praktičnom radu na pojedinom području djelovanja;

2. objavljena, prikazana, izložena, izvedena ili na drugi način prezentirana i nagrađena ostvarenja;

3. uživanje ugleda uzornog stručnjaka i djelatnika, odnosno uzornoga trgovačkog društva, ustanove, udruge građana i druge pravne osobe.

**Članak 35.**

Kriteriji za dodjelu Nagrade Zagrepčanka godine su:

1. izniman doprinos u praktičnom i teorijskom radu na afirmaciji žena u društvu (javnom, političkom, kulturnom i gospodarskom);

2. posebno uspješno djelovanje na promociji ženskih ljudskih prava i ravnopravnosti spolova u okviru ljudskih prava te senzibiliziranju javnosti za probleme koji su zapreka razvijanju solidarnosti i ravnopravnih odnosa spolova u svim segmentima života;

3. značajni rezultati u podizanju kvalitete života žena u Gradu Zagrebu s gospodarskog, socijalnog, humanitarnog i drugog stajališta.

**Članak 36.**

Kriteriji za dodjelu Nagrade Luka Ritz - Nasilje nije hrabrost su:

1. sudjelovanje u humanitarnim aktivnostima ili projektima prevencije, odnosno suzbijanja nasilja,

2. doprinos afirmaciji ljudskih prava, toleranciji i međusobnom poštovanju među učenicima u školi i lokalnoj zajednici,

3. suzbijanje nasilja, uzajamno pomaganje te pružanje pomoći mladima u školi i lokalnoj zajednici, a posebno pružanje pomoći žrtvama nasilja,

4. ugled kandidata kao uzornog prijatelja i vrijednog učenika,

5. uzorno vladanje kandidata.

**Članak 37.**

(1) Prijedlog za dodjelu Povelje Grada Zagreba, Plakete Grada Zagreba i za prihvaćanje pokroviteljstva gradonačelnika podnosi se gradonačelniku ili tijelu koje on ovlasti u pisanom obliku.

(2) Na pravo podnošenja prijedloga, njegov oblik i sadržaj primjenjuju se odredbe članka 15. stavka 1. i članka 21. stavka 3. ove odluke.

(3) Predsjednik Gradske skupštine i pročelnici gradskih upravnih tijela imaju pravo predlagati gradonačelniku dodjelu javnih priznanja iz stavka 1. ovoga članka.

(4) Prijedlog se podnosi u pisanom obliku.

**Članak 38.**

Radi razmatranja prijedloga za dodjelu javnih priznanja iz članka 37. stavka 1. ove odluke i predlaganja dodjele, odnosno davanja mišljenja o prijedlogu, gradonačelnik može osnovati radno tijelo.

**Članak 39.**

Gradonačelnik razmatra prijedlog za dodjelu Povelje Grada Zagreba, Plakete Grada Zagreba i za prihvaćanje pokroviteljstva, ocjenjuje opravdanost i to jesu li ispunjeni uvjeti te odlučuje o dodjeli javnih priznanja.

**Članak 40.**

Povelju Grada Zagreba i Plaketu Grada Zagreba predaje gradonačelnik ili osoba koju on ovlasti da, u ime Grada, uruči javno priznanje.

**Članak 41.**

(1) Medalju Grada Zagreba dodjeljuje gradonačelnik kad ocijeni da su postignuti uzorni uspjesi u radu, a može je dodijeliti i na prijedlog osoba iz članka 15. stavka 1. ove odluke.

(2) Gradonačelnik prihvaća pokroviteljstvo ako ocijeni da su manifestacija, priredba, ili skup značajni za Grad, a može ga prihvatiti i na prijedlog osoba iz članka 15. stavka 1. ove odluke.

(3) Medalju Grada Zagreba uručuje gradonačelnik ili osoba koju on ovlasti.

**Članak 42.**

(1) Podnositelji prijedloga odnosno kandidatura za dodjelu javnih priznanja iz članka 4. točaka od 1. do 7. ove odluke uz prijedloge odnosno kandidature iz članka 21. stavka 2., članaka 30., 31., 32., 37. i 41. ove odluke moraju dostaviti očitovanje predloženog kandidata, ovlaštene osobe pravne osobe odnosno voditelja radne skupine ako radna skupina nije djelovala u okviru pravne osobe, zakonskog zastupnika predloženog kandidata ako je kandidat maloljetan, o prihvaćanju kandidature za dodjelu javnog priznanja, odnosno očitovanja člana obitelji ako se javno priznanje dodjeljuje posmrtno.

(2) Očitovanje iz stavka 1. ovoga članka daje se na obrascu "Očitovanje o prihvaćanju kandidature za dodjelu javnog priznanja Grada Zagreba" (Prilog 1).

**Članak 43.**

(1) Javno priznanje proglašenja počasnim građaninom Grada Zagreba, Nagrada Grada Zagreba, Nagrada Zagrepčanka godine, Nagrada Luka Ritz - Nasilje nije hrabrost, Povelja Grada Zagreba, Plaketa Grada Zagreba i Medalja Grada Zagreba koje se dodjeljuje posmrtno predaje se članovima obitelji te osobe.

(2) Članovima obitelji, prema ovoj odluci, smatraju se bračni drug, djeca, roditelji, unuci, te braća i sestre osobe kojoj se dodjeljuje javno priznanje.

(3) Javno priznanje koje je posmrtno dodijeljeno osobi koja nema članove obitelji čuva se u gradskom upravnom tijelu iz članka 45. ove odluke.

**Članak 44.**

Izgled i opis javnih priznanja, sadržaj i oblik evidencije o dodijeljenim javnim priznanjima te druga pitanja koja su važna za javna priznanja Grada Zagreba, utvrdit će se pravilnikom što ga donosi gradonačelnik.

**Članak 45.**

O javnim priznanjima Grada Zagreba vodi se jedinstvena evidencija u Uredu gradonačelnika.

**Članak 46.**

(1) Stručne, administrativne i tehničke poslove za Odbor i stručne radne skupine obavlja Stručna služba Gradske skupštine.

(2) Poslove iz stavka 1. ovoga članka za javna priznanja koja dodjeljuje gradonačelnik obavlja Ured gradonačelnika.

**Prijelazne i završne odredbe**

**Članak 47.**

Danom stupanja na snagu ove odluke prestaje važiti Odluka o javnim priznanjima Grada Zagreba (Službeni glasnik Grada Zagreba 4/00, 8/02, 1/04, 20/04, 18/06, 16/09, 3/10, 3/14, 16/14, 11/15, 15/15 - pročišćeni tekst, 10/18, 2/19 i 8/21).

**Članak 48.**

Ova odluka stupa na snagu osmoga dana od dana objave u Službenom glasniku Grada Zagreba.

KLASA:

URBROJ:

Zagreb,

**PREDSJEDNIK**

**GRADSKE SKUPŠTINE**

**Joško Klisović**

**Prilog 1**

**OČITOVANJE**

**O PRIHVAĆANJU KANDIDATURE ZA DODJELU**

**JAVNOG PRIZNANJA GRADA ZAGREBA**

**\***

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| Ja |   |   |   |   |   |   |   |   |   |   |   |   |   |
|   | (ime i prezime kandidata, voditelja radne skupine odnosno ovlaštene osobe pravne osobe) | (OIB kandidata, voditelja radne skupine odnosno pravne osobe) |
|   |
| (adresa prebivališta odnosno sjedišta pravne osobe) |
|   |
| prihvaćam kandidaturu za dodjelu |   |
|   | (navesti odgovarajuće javno priznanje) |

na prijedlog

|  |
| --- |
|   |
|   |
| (ime i prezime odnosno naziv predlagatelja i adresa) |

**\*\***

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| Ja |   |   |   |   |   |   |   |   |   |   |   |   |   |
|   | (ime i prezime člana obitelji kandidata) | (OIB) |
|   |
| (adresa prebivališta) |
|   |
| prihvaćam kandidaturu za dodjelu |   |
|   | (navesti odgovarajuće javno priznanje) |

sljedećem kandidatu

|  |  |  |
| --- | --- | --- |
|   |   |   |
| (ime i prezime kandidata) |   | (datum rođenja) |

na prijedlog

|  |
| --- |
|   |
|   |
| (ime i prezime odnosno naziv predlagatelja i adresa) |

**\*\*\***

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| Ja |   |   |   |   |   |   |   |   |   |   |   |   |   |
|   | (ime i prezime zakonskog zastupnika kandidata) | (OIB) |
|   |
| (adresa prebivališta) |
|   |
| prihvaćam kandidaturu za dodjelu |   |
|   | (navesti odgovarajuće javno priznanje) |

sljedećem kandidatu

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  |  |  |  |  |  |  |  |  |  |  |  |  |
| (ime i prezime kandidata) |  | (OIB) |
|  |  |  |   |
| (adresa prebivališta) |  | (datum rođenja) |   |

kojem sam zakonski zastupnik, na prijedlog

|  |
| --- |
|  |
|  |
| (ime i prezime odnosno naziv predlagatelja i adresa) |

|  |  |  |  |
| --- | --- | --- | --- |
| U |   |   |   |
|   | (mjesto i datum) |   | (potpis kandidata, ovlaštene osobe pravne osobe, voditelja radne skupine, člana obitelji kandidata odnosno zakonskog zastupnika kandidata) |

**\*** Ispunjava punoljetni kandidat, ovlaštena osoba pravne osobe odnosno voditelj radne skupine

\*\* Ispunjava član obitelji ako se javno priznanje dodjeljuje posmrtno

\*\*\* Ispunjava zakonski zastupnik maloljetnog kandidata

**Izjava o davanju suglasnosti za obradu osobnih podataka**

Molimo vas da pozorno pročitate ovu izjavu.

Ovim očitovanjem smatra se da izričito dajete privolu Stručnoj službi Gradske skupštine (Zagreb, Ulica sv. Ćirila i Metoda 5) za obradu osobnih podataka kandidata za proglašenje počasnim građaninom Grada Zagreba te dodjelu Nagrade Grada Zagreba, Nagrade Zagrepčanka godine i Nagrade Luka Ritz - Nasilje nije hrabrost, odnosno Uredu gradonačelnika (Zagreb, Trg Stjepana Radića 1) za dodjelu Povelje Grada Zagreba, Plakete Grada Zagreba i Medalje Grada Zagreba kao voditeljima obrade u postupku dodjele javnih priznanja.

Stručna služba Gradske skupštine i Ured gradonačelnika postupat će s osobnim podacima sukladno Odluci o javnim priznanjima Grada Zagreba i propisima o zaštiti osobnih podataka.

Prihvaćanjem ove izjave i ustupanjem osobnih podataka na obrascu Očitovanja potvrđujete da ste izjavu pročitali i razumjeli te dopuštate obradu osobnih podataka kandidata u navedenu svrhu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(potpis davatelja očitovanja)

**Prilog 2**

|  |
| --- |
| **PRIJEDLOG ZA DODJELU JAVNOG PRIZNANJAGRADA ZAGREBA** |
| **Naziv javnog priznanja** |  |
| (navesti odgovarajuće javno priznanje) |
|  |
| **Podaci o osobi/ama koje se predlažu za javno priznanje** |
| Ime i prezime kandidata / voditelja i članova radne skupine / naziv pravne osobe |  |
| Zvanje kandidata |  |
| Zanimanje kandidata |  |
| Područje za koje se predlaže dodjela Nagrade Grada Zagreba |  |
| (navesti odgovarajuće područje) |
|  |
| **Podaci o predlagatelju** |
| Ime i prezime / naziv pravne osobe |  |
| Adresa / sjedište |  |
| Podaci za kontakt (broj telefona / mobitela / adresa elektroničke pošte) |  |
|  |  |
| **Tekst sažetka obrazloženja prijedloga**(najviše na jednoj strani formata A4) |
|  |
| Suglasnost sa sažetkom obrazloženja |  |
| (potpis kandidata, ovlaštene osobe pravne osobe,voditelja radne skupine odnosno člana obitelji) |
|  |
| **Predlagatelj ili ovlaštena osoba predlagatelja** |
| Ime i prezime predlagatelja (čitko i tiskanim slovima) |  | Ime i prezime ovlaštene osobe predlagatelja (čitko i tiskanim slovima) |  |
| Vlastoručni potpis predlagatelja |  | Vlastoručni potpis ovlaštene osobe predlagatelja |  |
|  | Mjesto pečata |  |
|  |
| Mjesto i datum prijave |  |

**Izjava o davanju suglasnosti za obradu osobnih podataka**

Molimo vas da pozorno pročitate ovu izjavu.

Prihvaćanjem ove izjave smatra se da izričito dajete privolu Stručnoj službi Gradske skupštine (Zagreb, Ulica sv. Ćirila i Metoda 5) za obradu osobnih podataka u postupku za proglašenje počasnim građaninom Grada Zagreba te dodjelu Nagrade Grada Zagreba, Nagrade Zagrepčanka godine i Nagrade Luka Ritz - Nasilje nije hrabrost, odnosno Uredu gradonačelnika (Zagreb, Trg Stjepana Radića 1) za dodjelu Povelje Grada Zagreba, Plakete Grada Zagreba i Medalje Grada Zagreba kao voditeljima obrade u postupku dodjele javnih priznanja.

Stručna služba Gradske skupštine i Ured gradonačelnika postupat će s osobnim podacima sukladno Odluci o javnim priznanjima Grada Zagreba i propisima o zaštiti osobnih podataka.

Prihvaćanjem ove izjave i ustupanjem osobnih podataka na obrascu Prijava za dodjelu javnog priznanja Grada Zagreba potvrđujete da ste izjavu pročitali i razumjeli te dopuštate obradu osobnih podataka u navedenu svrhu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(potpis podnositelja prijave ili ovlaštene osobe podnositelja koja ustupa osobne podatke)